Pásla kone na betóne

Pásla kone na betóne (angl. She Kept Crying for the Moon; She Grazed Horses on Concrete) je tragikomický príbeh režiséra Štefana Uhera z prostredia východoslovenského regiónu. Film vznikol na motívy poviedok z knihy Pásla kone na betóne od Emílie Zimkovej. S režisérom Štefanom Uhrom napísala scenár a predstavila sa v úlohe Johany Ovšenej. Film Pásla kone na betóne mal premiéru 22. decembra 1982.

Synopsa 
Dej filmu Pásla kone na betóne režiséra Štefana Uhra je tragikomickým príbehom z prostredia východoslovenskej dediny. Ústredná téma deja vychádza z prostredia, v ktorom je výchova dieťaťa bez manžela istou formou zatratenia. Johana Ovšená (Emília Zimková) vychováva svoje jediné dieťa, dcéru Pavlínku (Veronika Jeníková) bez manžela. Pri pomyslení, že by sa dcéra mohla dopustiť rovnakej chyby, ako kedysi ona, Johana robí všetko možné, aby uchránila dcéru od spoločenského poníženia a zatratenia. Keď sa jej obavy napriek snahe naplnia, Johana svoju pozornosť upriami na hľadanie ženícha pre svoju tehotnú dcéru. Tragikomický element celému príbehu dodáva spleť vyhrotených situácií, ktoré vyvoláva zúfalá snaha matky vydať svoju dcéru.

Vznik filmu 
Prvý impulz k výrobe filmu Pásla kone na betóne dal režisér a dokumentarista Fero Fenič. V roku 1980 odovzdal do II.tvorivej skupiny sfilmovanú poviedku Vstupenka do neba, ktorá vznikla na základe poviedky z knihy Pásla kone na betóne od Emílie Zimkovej. Na základe predošlej spolupráce sa Fenič so Zimkovou pustili do prvej verzie filmovej poviedky na tému "nemáš chlapa - nemáš pravdu", ktorá už niesla názov Pásla kone na betóne. V apríli roku 1981 ju odovzdali I. tvorivej skupine. O niekoľko mesiacov neskôr na sa Zimková obrátila na I.tvorivú skupinu s rozhodnutím, aby scenár podľa jej predlohy nerežíroval Fero Fenič. Toto Zimkovej rozhodnutie vychádzalo z konfliktu medzi ňou a Feničom. Ten totiž Zimkovú neplánoval obsadiť do úlohy Johany a plánoval upriamiť pozornosť práve na dcéru Pavlínku a na jej vzťah s vojakom. Výsledkom roztržky bol zásah vedúceho tvorivej skupiny Andreja Lettricha, ktorý požiadal o realizáciu scenáru Štefana Uhra. Iróniou vzniku tohto slovenského filmu je aj skutočnosť, že Feničove zásahy do scenára, ktoré boli jablkom sváru medzi ním a Zimkovou, sa rozhodol Uher vo filme ponechať, avšak meno Fera Feniča by ste v titulkoch márne hľadali. (Vyjadrenie Fera Feniča z r. 2012 k uvedeným udalostiam odznelo v jednej z častí dokumentárneho seriálu „Težká léta československého filmu 1969-89“)

Hrajú v hlavných úlohách 
 Emília Zimková - Johana Ovšená
 Veronika Jeníková - Pavlínka
 Peter Staník - Berty
 Mikuláš Laš - Michal
 Marie Logojdová - Jozefka
 Tamara Simková - Margita
 Nora Kuželová - Katarína
 Anton Trón - Pišta Koval
 Ľubomír Paulovič - Štefan

Tvorcovia 
 Štefan Uher - réžia
 Emília Zimková - námet
 Štefan Uher, Emília Zimková - scenár
 Stanislav Szomolányi - kamera
 Svetozár Štúr - hudba
 Anton Krajčovič - architekt
 Mária Šilberská - návrhy kostýmov
 Maximilián Remeň - strih
 Milan K. Némethy - zvuk
 Peter Drobka - vedúci výroby

Exteriéry, lokality 
Film Pásla kone na betóne (1982) režiséra Štefana Uhra sa nakrúcal v exteriéroch a lokalitách miest Bratislava, Ostrava a Prešov, a v obciach Hubina, Fintice, Šarišské Michaľany JRD.

Zdroje 
 
 Pásla kone na betóne – Slovenská filmová databáza
 Václav Macek, Štefan Uher, (Bratislava: Slovenský filmový ústav, 2002), s. 204 – 212; s. 206 - 261
 Václav Macek, Dejiny slovenskej kinematografie, (Bratislava: Osveta, 1997), s. 621
 Těžká léta československého filmu 1969 - 89 (10/12) – Mládí vpřed a vzad! – Česká televize

Slovenské filmové komédie
Česko-slovenské filmové komédie
Filmy režírované Štefanom Uherom
Filmy podľa názvu
Filmy z 1982